Predkladacia správa

Ministerstvo dopravy a výstavby Slovenskej republiky (ďalej len „ministerstvo“) vypracovalo návrh zákona,ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov (ďalej len „návrh zákona“) na základe Programového vyhlásenia vlády SR na roky 2016 - 2020. Návrh zákona sa predkladá ako iniciatívny materiál.

Cieľom návrhu zákona je ustanoviť zavedenie výkonov vo verejnom záujme vo verejnej osobnej lodnej doprave, zavedenie verejného dopravcu vykonávajúceho pravidelnú vnútroštátnu verejnú osobnú lodnú dopravu (ďalej len „osobnú dopravu“), rozšírenie osobitných povinností pre verejného dopravcu, ustanovenie oprávnení dopravcu voči cestujúcim, doplnenie povinností cestujúceho v osobnej lodnej doprave. Dopĺňajú sa požiadavky na povinné údaje v prepravnom poriadku vzhľadom na vykonávanie osobnej lodnej dopravy. Na poskytovanie dopravných služieb vo verejnom záujme v osobnej doprave sa ustanovuje podmienka pre verejného dopravcu mať licenciu a byť finančne spôsobilým. Ustanovuje sa, kto je objednávateľom dopravných služieb vo verejnom záujme, upravuje sa pojem dopravná obslužnosť a dopĺňajú sa ustanovenia o pláne dopravnej obslužnosti a jeho obsahu ako aj o zmluve o dopravných službách. Na postup štátnych orgánov, vyšších územných celkov a obcí pri zabezpečovaní dopravnej obslužnosti verejnými službami v preprave cestujúcich osobnou dopravou sa vzťahuje nariadenie Európskeho parlamentu a Rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70.

Návrh zavedenia výkonov vo verejnom záujme v osobnej doprave vychádza z analýzy vnútrozemskej vodnej dopravy so zameraním na vyplnenie priestoru a zapojenia osobnej lodnej dopravy do systému verejnej osobnej dopravy SR. Ide o podporu rozvoja udržateľnej mobility na splavných vodných cestách (vodných tokoch so stanovenými plavebnými parametrami pre vodnú cestu určitej kategórie) prepojením tradičných spôsobov dopravy a ekologicky šetrných druhov dopravy s cieľom zlepšiť dostupnosť a vytvoriť koncept udržateľnej verejnej osobnej dopravy v SR. Zlepšením dostupnosti občanov žijúcich pozdĺž splavných vodných ciest za svojimi aktivitami (práca, škola, lekár, úrady a iné) sa podporí posun k ekologicky šetrnému dopravnému systému ako podmienka na zmiernenie emisií skleníkových plynov a znečisťujúcich látok a hluku a ich vplyvu, a tým sa zvýši kvalita života.

Návrh zákona predpokladá negatívne vplyvy na rozpočet verejnej správy a na procesy služieb vo verejnej správe, pozitívne vplyvy na životné prostredie vplyvy, na procesy služieb verejnej správy na občana a negatívne a zároveň pozitívne vplyvy na podnikateľské prostredie. Návrh zákona nepredpokladá žiadne sociálne vplyvy, vplyvy na informatizáciu spoločnosti ani vplyvy na manželstvo, rodičovstvo a rodinu.

Návrh zákona nebol predmetom predbežného pripomienkového konania vzhľadom na žiadosť o udelenie výnimky z procesu podľa bodu 2.6 Jednotnej metodiky na posudzovanie vybraných vplyvov. Stála pracovná komisia na posudzovanie vybraných vplyvov vyjadrila súhlasné stanovisko k udeleniu výnimky pri uplatňovaní postupu podľa Jednotnej metodiky na posudzovanie vybraných vplyvov predmetnému návrhu zákona.

Návrh zákona bol predmetom medzirezortného pripomienkového konania, ktorého výsledky sú uvedené v samostatnej prílohe.

Návrh zákona sa predkladá na rokovanie vlády Slovenskej republiky s rozporom s MF SR, tak ako je uvedené vo vyhlásení predkladateľa.

Návrh zákona nie je predmetom vnútrokomunitárneho pripomienkového konania.

Dátum účinnosti zákona sa navrhuje od 1. januára 2020.